Na temelju članka 6. i članka 38., stavak 2., točka 3. Zakona o zaštiti od elementarnih nepogoda ("Narodne novine" br. 73/97), članka 13. Odluke o zaštiti od elementarnih nepogoda ("Službeni vjesnik" br. 9/86) i Odluke o preuzimanju odluka i drugih općih akata dosadašnje općine Slavonski Brod i Nove Gradiške ("Službeni vjesnik Brodsko-posavske županije" br. 1/93), d o n o s i m

# O D L U K U

o proglašenju stanja elementarne nepogode

na poljoprivrednim usjevima proljetne sjetve - soji, šećernoj repi,kukuruzu, suncokretu, krmnim kulturama i povrću - paprika i kasne kupusnjače

te višegodišnjim nasadima - jabukama, kruškama i vinogradima

izazvane SUŠOM na čitavom području Brodsko-posavske županije

## I

Uslijed dugotrajnog sušnog razdoblja, visokih temperatura i nedostatka oborina, naročito tijekom kolovoza i rujna 2011. godine, a koje je zahvatilo čitavo područje Brodsko-posavske županije, prouzročene su velike štete na poljoprivrednim usjevima proljetne sjetve - soji, šećernoj repi, kukuruzu, suncokretu, krmnim kulturamai povrću - paprika i kasne kupusnjače te višegodišnjim nasadima - jabukama, kruškama i vinogradima. Stoga proglašavam stanje elementarne nepogode za čitavo područje Brodsko-posavske županije.

## II

Zadužujem Županijsko povjerenstvo za procjenu štete od elementarne nepogode da odmah, zajedno sa stručnim povjerenstvima poduzme sve aktivnosti i mjere radi procjene nastale štete te o svom radu izvješćuju župana Brodsko-posavske županije. Obvezujem općinska i gradska povjerenstva da najkasnije u roku od osam dana podnesu izvješće o elementarnoj nepogodi, a koje će imati značenje prvog priopćenja.

## III

Nalažem gradonačelnicima i načelnicima općina da u okviru svoga ovlaštenja poduzmu mjere i aktivnosti u cilju ublažavanja posljedica izazvanih ovom elementarnom nepogodom.

Klasa: 361-07/11-01/03

Ur. broj: 2178/1-11-01-11-1

 Slavonski Brod, 16. rujna 2011.

Ž U P A N

Danijel Marušić, dr.vet.med.